SKRIFTLIG FORESPØRGSEL E-0378/03

af José Ribeiro e Castro (UEN) til Kommissionen

(13. februar 2003)

Om: Nedlæggelse af Clark-fabrikken i Portugal. Fællesskabsmidler

Den nylige meddelelse om, at skotøjsfabrikken i Castelo da Paiva i det nordlige Portugal, der tilhører det engelske multinationale selskab C & J Clark, snart vil blive nedlagt, har givet anledning til omfattende presseomtale i Portugal. Denne uventede nedlæggelse vil medføre afskedigelse af næsten 600 arbejdstagere, hvis arbejdsløshed vil få meget alvorlige følger for de familier, der lever og arbejder i denne kommune, der i øvrigt befinder sig i et mål 1-område for strukturstøtte.

Virksomheden modtog til oprettelse og idrifttagning af denne fabrik (1988) i Castelo de Paiva betragtelig støtte fra både staten og EU. Ifølge det portugisiske økonomiministerium indgik denne multinationale skotøjsvirksomhed i 1989 med den portugisiske stat en investeringskontrakt på en mia. PTE (ca. 5 mio. EUR), idet C & J Clark som led i den første fællesskabsstøtteramme til gengæld for løftet om at oprette 618 arbejdspladser modtog 121 mio. PTE (ca. 600 000 EUR). Det forlyder desuden, at virksomheden ligeledes inden for denne ramme i 2000 afsluttede en protokol med bystyret, hvorved den blev indrømmet visse fordele til gengæld for løftet om at bevare produktionen i Castelo de Paiva i hvert fald indtil 2007.

Er Kommissionen bekendt med denne alvorlige økonomiske og sociale situation i Castelo de Paiva i Nordportugal, der er en følge af det multinationale selskab C & J Clarks beslutning om at lukke sin skotøjsfabrik på dette sted? I hvilket omfang og på hvilket tidspunkt er der blevet ydet støtte, der direkte eller indirekte hidrører fra Fællesskabets finansielle midler, til denne virksomheds oprettelse og drift af fabrik(ker) i Portugal, uanset om denne støtte er blevet ydet til den virksomhed, der er oprettet i Portugal (Clark Fábrica de Calçado, Lda.) eller til moderselskabet eller koncernen (Clarks eller C & J Clark)?

Samlet svarafgivet på Kommissionens vegne af Anna Diamantopouloupå skriftlige forespørgsler E-0374/03, E-0375/03, E-0377/03 og E-0378/03

(28. marts 2003)

For det tidsrum, der dækkes af EF-støtterammerne 2000-2006, er der i de gældende bestemmelser for strukturfondene fastsat følgende foranstaltninger:

- for det første har Kommissionen i sine retningslinjer for statsstøtte med regionalt sigte (1998) fastsat bestemmelser, der forpligter modtagere af støtte til i et tidsrum på mindst fem år at opretholde alle investeringer

eller arbejdspladser, som er skabt herved, i den støttede region. Det er Kommissionens opfattelse, at tidsrummet på fem år med hensyn til opretholdelse af investeringer, som fastsat i retningslinjernes punkt 4.10 og 4.14, begynder, når investeringen, som der er givet støtte til, er afsluttet, dvs. fra det øjeblik hvor investeringen anvendes i virksomheden(1)

- for det andet er det i forordningen om generelle bestemmelser for strukturfondene (1999) på samme måde fastsat, at fondene kun deltager finansielt i produktive aktiviteter, hvis stedet for disse aktiviteter ikke ændres i de første fem år efter afgørelsen om fondens deltagelse(2)

- for det tredje skal der indsendes en specifik anmodning til Kommissionen om store projekter (dvs. mere end 50 mio. EUR), hvis et sådant skal medfinansieres inden for rammerne af et program under Den Europæiske Fond for Regionaludvikling, og medlemsstaterne skal udfylde et spørgeskema, hvor der er et spørgsmål om risikoen for, at der vil ske en flytning af virksomheden. Kommissionen tager hensyn til dette aspekt, når der tages beslutning om en tildeling eller et eventuelt afslag vedrørende niveauet for den eventuelle samfinansiering fra EFRU, (som kan udgøre op til 35 % i regioner under mål 1).

Mht. det tidsrum, som dækkes af EF-støtterammerne 1994-1999, trådte bestemmelsen om de fem år først i kraft i 1998, men forordning (EØF) nr. 2082/93(3) var allerede trådt i kraft i 1993, og i denne forordnings artikel 24 er der fastlagt en nedsættelse eller suspension af støtten, hvis en aktion gennemføres således, at denne ikke mere gør støtten berettiget. Kommissionen kan undersøge dette i samarbejde med medlemsstaten.

Under alle omstændigheder er det i første række medlemsstaten, som skal tage retslige skridt på grundlag af de aftaler, der er indgået med virksomheden ved tildelingen af støtten, i tilfælde af en eventuel ulovlig anvendelse af støtten. Hvis virksomheden, der modtager støtte, ikke har overholdt EU's bestemmelser for statsstøtten, er det i første række medlemsstatens ansvar at kræve den statsstøtte, som er givet, tilbagebetalt til myndighederne. I tilfælde af at støtten er blevet medfinansieret af strukturfondene, er det endvidere medlemsstaten, som skal tilbagebetale den pågældende medfinansiering til EU's budget.

(1) Retningslinjer for statsstøtte med regionalt sigte: http://europa.eu.int/eur-lex/pri/fr/oj/dat/1998/c_074/c_07419980310fr00090031.pdf. Disse retningslinjer finder anvendelse fra den dag, hvor de offentliggøres i EFT, EFT C 74 af 10.3.1998. 4.10. Udbetaling eller tildeling af investeringsstøtte skal gøres betinget af, at den pågældende investering opretholdes i mindst fem år.

(2) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, artikel 30, stk. 4, litra b), EFT L 161 af 26.6.1999 http://europa.eu.int/comm/regional_policy/sources/docoffic/official/regulation/pdf/l_16119990626fr00010042.pdf 4. Medlemsstaterne sikrer, at fondene kun deltager finansielt i en operation, hvis operationen ikke inden for et tidsrum på fem år fra tidspunktet for den kompetente nationale myndigheds eller forvaltningsmyndighedens afgørelse om deltagelse fra fonden undergår en væsentlig ændring: a) der påvirker , og b) som skyldes enten en ændring i ejendomsretlige forhold for en infrastruktur eller ophør eller ændring af lokalisering for en produktionsvirksomhed.

(3) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 193 af 31.7.1993.